Jørgen Brems Dalgaard

Jørgen Brems Dalgaard (11. juni 1918 i Viborg – 24. juni 2002 i Aarhus) var en dansk læge og retsmediciner. Han var Aarhus Universitets første professor i retsmedicin.

Karriere 
Dalgaard tog i 1936 sin gymnasiale studentereksamen og lægevidenskabsstudiet blev afsluttet med eksamen i 1943 fra Aarhus Universitet. Da han i 1937 skulle bestå prøven "Filosofikum" på universitet, faldte filosofiprofessoren, der eksaminerede ham, Kort K. Kortsen (1882-1939) flere gange i søvn under eksamen, da denne led af kraftig demens. Under lægestudiet arbejdede han i en kortere periode som frivillig under Vinterkrigen i Finland. 

Efter endt uddannelse tog Dalgaard til Sverige, hvor han i krigsårene 1943-45 arbejdede som læge ved Den Danske Brigade. I 1945 blev han ansat som videnskabelig assistent på Anatomisk Institut ved Aarhus Universitet. I 1949 blev han ansat på Århus Kommunehospitals patologiske institut, hvor han også fik en doktorgrad året efter. Dalgaard blev i 1951 speciallæge i patologisk anatomi og histologi. Han forlod Kommunehospitalet i 1952.

I årene 1952-55 var Jørgen Dalgaard overlæge i Hæren. I de sidste måneder af hans ansættelse i Hæren blev han ansat som prosektor ved Gades Institut på Universitetet i Bergen, hvor han var med til at foretage obduktioner indtil 1958. I 1959 var han "Visiting Professor" i patologi og retsmedicin ved Mayo Clinic på University of Minnesota i USA.

Aarhus Universitet oprettede i 1959 Institut for retsmedicin og Jørgen Dalgaard blev ansat som den første professor. Her forskede han blandt andet i årsagerne til dødsfald og skader ved trafikulykker, og var en af hovedpersonerne i argumentationen for at det i Danmark skulle være lovpligtigt at bruge sikkerhedssele ved bilkørsel, styrthjelm ved motorcykel- og knallertkørsel, ligesom promillegrænserne blev fastsat i 1976.

Jørgen B. Dalgaard var Ridder af 1. grad af Dannebrog.

Tillidshverv 
 Medlem af British Association in Forensic Medicine
 Medlem af The Medico-Legal Society
 Medlem af Deutsche Gesellschaft fur Rechtsmedizin
 Medlem af Société de Medicine Legale et de Criminologie de France
 Danmarks repræsentant i OECDs underudvalg vedr. »Alcohol, Drugs and Traffic«
 Danmarks repræsentant i WHOs forskningsgruppe vedr. »Suicide Prevention and Research«
 Medredaktør af Zeitschrift fUr Rechtsmedizin/Journal of Forensic Medicine

Bibliografi 
 Experimentelle undersøgelser over årsagen til serumfosfatasestigningen ved obstructionsicterus (1950)
 Kuliltedødsfald ved selvmord, ulykker og drab (1961)
 Retsmedicin (1970)
 Ørnen. Julius Theodor Brems. Viborg 1854-1924 (1994)
 Retsmedicinske epistler (1997)
 Stadier på en retsmediciners vej (2003) (selvbiografi)

Privat 
Han var søn af overinspektør af Johannes N.B. Dalgaard (død 1959) og hustru Laura (født Brems) (død 1953).

Jørgen Dalgaard er begravet på Viborg Kirkegård, i samme gravsted som bilfabrikant Julius Brems.

Eksterne henvisninger / kilder 
 Dalgaard i Kraks Blå Bog 1974

Referencer 

Personer fra Viborg
Læger fra Danmark
Personer i Kraks Blå Bog (afdøde)
Riddere af 1. grad af Dannebrog
Danskere i 1900-tallet
Ansatte ved Aarhus Universitet
Finlandsfrivillige fra Danmark
Den Danske Brigade
Selvbiografer fra Danmark
Faglitterære forfattere fra Danmark
Dansksprogede forfattere fra Danmark
Ansatte ved Universitet i Bergen
Studenter fra Viborg Katedralskole